รายการระหว่างกัน

คณะกรรมการบริษัทให้ความสำคัญต่อการพิจารณาอนุมัติการทำรายการระหว่างกัน
หรือรายการที่เกี่ยวโยงกัน หรือรายการที่อาจมีความขัดแย้งทางผลประโยชน์
โดยจรรยาบรรณเอสซีจี ได้กำหนดนโยบายการทำธุรกรรมของเอสซีจี ดังนี้

การทำธุรกรรมระหว่างกันของบริษัทและบริษัทย่อย

การที่เอสซีจีประกอบด้วยบริษัทจำนวนมาก
และบริษัทเหล่านั้นดำเนินธุรกิจที่ต้องทำธุรกรรมระหว่างกัน เช่น การบริการ การซื้อขายวัตถุดิบ
ผลิตภัณฑ์ การให้ความช่วยเหลือทางการเงิน การสนับสนุนทางด้านเทคนิคหรือบุคลากร ฯลฯ ดังนั้น
ในการดำเนินธุรกิจหรือปฏิบัติงานที่เกี่ยวข้องกับเรื่องดังกล่าว
พนักงานและผู้เกี่ยวข้องทุกคนต้องคำนึงถึงกฎหมาย กฎระเบียบที่ออกโดยหน่วยงานของรัฐ
กฎระเบียบของเอสซีจี หลักเกณฑ์และเงื่อนไขต่างๆ ในแต่ละท้องถิ่นที่ได้กำหนดไว้

การทำธุรกรรมกับบุคคลภายนอก

การทำธุรกรรมกับบุคคลภายนอกหรือบริษัทอื่นนั้น จะต้องดำเนินการด้วยวิธีการอันชอบธรรม
และปฏิบัติ ตามเงื่อนไขที่ได้ตกลงไว้อย่างตรงไปตรงมา
หลีกเลี่ยงการทำธุรกรรมที่อาจก่อให้เกิดความเดือดร้อนเสียหายกับบุคคลภายนอก

บริษัทได้กำหนดแนวปฏิบัติและกระบวนการในการพิจารณาอนุมัติการทำรายการระหว่างกัน
รายการที่เกี่ยวโยงกัน หรือรายการที่อาจมีความขัดแย้งทางผลประโยชน์
เพื่อให้เกิดประโยชน์สูงสุดของบริษัทตามหลักเกณฑ์ที่กฎหมายกำหนด
โดยกรรมการและผู้บริหารจะแจ้งให้บริษัททราบถึงการมีส่วนได้เสียก่อน
ซึ่งบริษัทพิจารณารายการต่างๆ ซึ่ง
หากเป็นรายการที่จะต้องขออนุมัติตามหลักเกณฑ์และขั้นตอนของกฎหมาย
ฝ่ายจัดการจะนำเรื่องดังกล่าวเสนอต่อคณะกรรมการบริษัท หรือที่ประชุมผู้ถือหุ้น
รวมทั้งเปิดเผยข้อมูลให้นักลงทุนทราบอย่างโปร่งใส
โดยกรรมการหรือผู้บริหารที่มีส่วนได้เสียจะไม่มีส่วนร่วมในการพิจารณาอนุมัติรายการแต่อย่างใด

อย่างไรก็ตาม ภายใต้จรรยาบรรณและบรรษัทภิบาลเอสซีจี
บริษัทมีนโยบายในการทำรายการเป็นไปตามกลไกราคาตลาดซึ่งเป็นเครื่องมือที่ใช้ในการดำเนินธุรกิจปกติของบริษัทที่มีประสิทธิภาพและเกิดประสิทธิผล

นโยบายหรือแนวโน้มการทำรายการระหว่างกันในอนาคต

รายการระหว่างกันของบริษัทในอนาคตจะเป็นรายการที่ดำเนินการตามปกติทางการค้า
โดยใช้นโยบายซื้อขายต่อรองกันตามกลไกราคาตลาดของธุรกิจ
ไม่มีการถ่ายเทผลประโยชน์ระหว่างบริษัทกับกิจการหรือบุคคลที่เกี่ยวข้อง

รายการที่เกี่ยวโยงกันในรอบปี 2552 มีดังนี้

1. รายการให้ความช่วยเหลือทางการเงิน ได้แก่ การกู้ยืมเงิน มีบริษัทย่อยทำรายการกับบริษัทย่อย
จำนวน 1 รายการ มูลค่า 152.3 ล้านบาท ได้แก่

-   โครงการติดตั้งเครื่องจักรเตรียมเชื้อเพลิงทดแทนจากกากอุตสาหกรรมประเภทของแข็ง
    (Solid Waste Pretreatment Plant) ที่โรงงานปูนแก่งคอย ของบริษัทเอสซีจี อีโค่
    เซอร์วิสเซส จำกัด

รายการที่เกิดขึ้นในปี 2552 ทั้งหมด จำนวน 1 รายการข้างต้น
แม้ว่าจะเข้าข่ายเป็นรายการที่เกี่ยวโยงกัน
แต่ได้รับยกเว้นการปฏิบัติตามประกาศคณะกรรมการตลาดหลักทรัพย์แห่งประเทศไทย
เรื่องการเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน เนื่องจาก

  1.
  เป็นการเข้าทำรายการเกี่ยวโยงกันระหว่างบริษัทกับบริษัทย่อยที่มีบุคคลเกี่ยวโยงกันที่ไม่ใช่บริษัทจดทะเบียนถือหุ้นในบริษัทย่อยไม่เกินกว่าร้อยละ
  10

  2.
  เป็นการเข้าทำรายการเกี่ยวโยงกันระหว่างบริษัทย่อยซึ่งบริษัทถือหุ้นและมีบุคคลที่เกี่ยวโยงกันที่ไม่ใช่บริษัทถือหุ้นในบริษัทย่อยไม่เกินร้อยละ
  10

  3. เป็นการเข้าทำรายการเกี่ยวโยงกันที่มีมูลค่ารายการไม่เกินกว่าร้อยละ 0.03
  ของสินทรัพย์ที่มีตัวตนสุทธิของบริษัท

  4.
  เป็นการเข้าทำรายการเกี่ยวโยงกันระหว่างบริษัทหรือบริษัทย่อยกับบุคคลอื่นที่เกี่ยวโยงกันที่เป็นนิติบุคคลซึ่งเป็นผู้มีอำนาจควบคุมที่บริษัทหรือบริษัทย่อยในฐานะเป็นผู้ถือหุ้นของนิติบุคคลดังกล่าวได้มอบหมายให้เข้าไปดูแลนิติบุคคลนั้นในฐานะที่บริษัทหรือบริษัทย่อยเป็นผู้ถือหุ้น

  5. เป็นรายการที่เป็นธรรมและไม่ก่อให้เกิดการถ่ายเทผลประโยชน์

ทั้งนี้
คณะกรรมการตรวจสอบได้ให้ความเห็นชอบการสอบทานรายการเปิดเผยข้อมูลสารสนเทศและรายการ
เกี่ยวโยง
ตามประกาศคณะกรรมการกำกับหลักทรัพย์และตลาดหลักทรัพย์และตลาดหลักทรัพย์แห่งประเทศไทย
รายการดังกล่าวเป็นไปตามลักษณะธุรกิจปกติทั่วไป มีความสมเหตุสมผลของรายการ
ราคาที่ทำรายการเป็นราคาตลาดเทียบเท่ากับราคาที่ทำกับบุคคลภายนอก โดยผ่านขั้นตอนการอนุมัติ
และปฏิบัติตามกฏหมายว่าด้วยหลักทรัพย์และตลาดหลักทรัพย์ ข้อบังคับ ประกาศ คำสั่ง
หรือข้อกำหนดของตลาดหลักทรัพย์แห่งประเทศไทย

[]

[]

[]

[]

[]